
Tisztelt Közgyűlés!
A Budapest Gyógyfürdői és Hévizei Zártkörűen Működő Részvénytársaság (a továbbiakban: BGYH Zrt./ Társaság) Alapítója Budapest Fővárosi Önkormányzata, a Társaság egyedüli tulajdonosa (Tagja) a Budapesti Városüzemeltetési Holding Zártkörűen Működő Részvénytársaság (a továbbiakban: BVH Zrt.)
A BGYH Zrt. Alapszabályának módosítása egyrészt a Társaság székhelyének megváltozása, másrészt a Társaság tevékenységi körének bővítése miatt vált szükséges. 
A BGYH Zrt. a BVH Zrt. Igazgatóságának 185/2016. (VIII.10.) számú határozatában foglalt felhatalmazása alapján 2016. augusztus 18-án megvásárolta a 1034 Budapest, Szőlő u. 38. szám alatti ingatlant az IMMODUS Zrt.-től, amely ingatlanon található irodaházba a Társaság központja azóta be is költözött. A székhely változás átvezetése történik az Alapszabály II. fejezetének vonatkozó pontjában.
A BGYH Zrt. munkavállalóinak egy része gyógymasszőr munkakörben dolgozik. A gyógymasszőrként foglalkoztatott munkavállalók, valamint a társaság számára hasonlóan nélkülözhetetlen uszodamester munkakörben foglalkoztatott munkavállalók képzésében a Társaság részt kíván venni.  A Társaság szakképzési, felnőttképzési rendszerben való részvételéhez szükséges akkreditációjához elengedhetetlen a társaság tevékenységi körének bővítése. A fentieknek megfelelően kiegészül az Alapszabály III. fejezetében a Társaság tevékenységi körébe tartozó tevékenységek felsorolása. 
A fentiek mellett a  Polgári Törvénykönyről szóló 2013. évi V. törvény (Ptk.) 2016. július 1-jén hatályba lépett módosítása kapcsán pontosításra kerül a vezérigazgató felelősségére vonatkozó szabályozás. (VIII. fejezet 4.2. pontja), valamint a Budapesti Városüzemeltetési Holding Zrt. névváltozásának átvezetésére is sor kerül. Az alapszabály rendelkezései egyebekben változatlanok maradnak.

A Budapest Gyógyfürdői Zrt. Alapszabálya VII. 2. a) pontja az alábbiakról rendelkezik:
"2.	A Részvényes egyszemélyi tulajdonosa, az Alapító a Részvényes Alapszabályában az alábbi a-n.) alpontokban meghatározott ügyekben a Részvényes döntési hatáskörét elvonta. Az Alapító, Budapest Főváros Önkormányzata tulajdonosi jogait gyakorló Fővárosi Közgyűlés ezen ügyekben – a b) alpont kivételével – a Részvényes javaslata alapján határoz.
a.) döntés az Alapszabály megállapításáról és módosításáról, azzal, hogy a létesítő okirat módosítását a Részvényes képviseletében eljáró személy jogosult aláírni a vonatkozó alapítói határozat alapján,”
A Budapesti Városüzemeltetési Holding Zrt. Alapszabálya a VI. 1. y) ya) pontjában az alábbiakról rendelkezik:
„y)	A Részvényes a Társaság egyszemélyes tulajdonában álló gazdasági társaságok vonatkozásában magához vonta a jelen pontban részletezett ügyekben történő döntés meghozatalát. A Részvényes ezen elvont hatáskörben döntését - az yb) alpont kivételével – a társaság Igazgatóságának javaslatára hozza meg.
ya) döntés a Létesítő Okirat megállapításáról és módosításáról, azzal, hogy a létesítő okirat módosítását a Társaság képviseletében eljáró személy jogosult aláírni a vonatkozó részvényesi határozat alapján,”
A fenti alapszabályi rendelkezésekre figyelemmel benyújtásra került a BGYH Zrt. Alapszabály módosítás tervezete jóváhagyás céljából. (1. sz. melléklet) 
A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról 22/2012. (III.14.) Főv. Kgy. rendelet (Vagyonrendelet) 57. § (3) bekezdése kimondja, hogy a BVH Zrt. Alapszabályában – a tagvállalatokkal kapcsolatos - az egyéb, a Fővárosi Önkormányzat által magához vont hatásköröket a tulajdonos BVH Zrt. Igazgatóságának előkészítése mellett, a Fővárosi Közgyűlés gyakorolja. 
A fentiek alapján a BGYH Zrt.  mint a BVH Zrt. egyszemélyes tulajdonában álló gazdasági társaság létesítő okirat módosításáról szóló döntés meghozatala a Fővárosi Közgyűlés hatáskörébe tartozik.
A BGYH Zrt. Alapszabály módosítására vonatkozó BVH Zrt. Igazgatóságának határozata és a BGYH Zrt. Felügyelő Bizottságának határozata a  Fővárosi Közgyűlés ülésének napjáig 3-4 számú mellékletként kerülnek csatolásra az előterjesztéshez.
A fentiek alapján az alábbi határozati javaslatokat terjesztem T. Közgyűlés elé.
Határozati javaslat
A Fővárosi Közgyűlés úgy dönt, hogy:

A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet  57. § (3) bekezdésében foglaltak alapján a BVH Budapesti Városüzemeltetési Holding Zrt. Igazgatósága javaslata alapján a Budapest Gyógyfürdői és Hévizei Zrt. Alapszabályának VII. 2. a) pontja, valamint a BVH Budapesti Városüzemeltetési Holding Zrt. Alapszabályának VI. 1./ y) ya) pontja szerinti hatáskörében eljárva módosítja a Budapest Gyógyfürdői és Hévizei Zrt.  Alapszabályát és jóváhagyja a változásokkal egységes szerkezetbe foglalt Alapszabályát a jelen előterjesztés 1-2. számú melléklete szerinti tartalommal. 
Felkéri a főpolgármestert, hogy gondoskodjon az előterjesztés 1. sz. mellékletét képező módosító iratnak a BVH Zrt. vezérigazgatója általi aláírásáról és kiadásáról.
határidő:	30 nap
felelős: 	Főpolgármester
 
Felkéri a Főpolgármestert, hogy az alapítói döntésekről a Ptk. 3:109. § (4) bekezdése értelmében a Budapest Gyógyfürdői Zrt. vezető tisztségviselőjét értesítse annak érdekében, hogy a változások Cégbírósághoz történő bejelentése a társaság jogi képviselője közreműködésével megtörténjen.
határidő:	30 nap
felelős: 	Főpolgármester
Határozathozatal módja: Az 1. sz. határozati javaslat esetében minősített, a 2. sz határozati javaslat esetében egyszerű szavazattöbbség 

Budapest, 2016. október     „    ”

